kayungyun kasengsem dhumateng Putri Nawangsih, semanten ugi tumrap Sang Putri ugi animbangi raos tresnanipun dhumateng Sang Pangeran. Suwau Sang Wiku ugi mboten kawratan manawi putrinipun kajatu dening Sang Pangeran Citra Soma. Sauger saget minangkani pamundhutipun, inggih punika kuwawi damel sumber utawi tuk toya pinangka bakuning gesang bebrayan ing laladan padhepokan. Kangge minangkani pamundhutipun Sang Wiku, Pangeran Citra Soma kondur dhateng Pengging nyuwun pitedah dhumateng ramanipun Prabu Kusuma Wicitra. Dening Sang Prabu, Pangeran Citra Soma kadhawuhan semedi kawan dasa dinten laminipun, nenuwun dhumateng Gusti Ingkang Maha Kuwaos, saha nyuwun bantuanipun Raja Karawu minangka panguwaos alam lelembut ing Ardi Merbabu.Saestu inggih awit gentur semedinipun tuwin tekun panuwunipun kanthi kabantu Raja Kawaru, papan sa caketipun ingkang kangge semedi Pangeran Citro Somo medal tuk toya ingkang sa kelangkung ageng. Kanthi mekaten saget minangkani pamundhutipun Sang Wiku, saha dhaup kalian Dewi Nawangsih. Kacarios ing wekdal semanten wonten satunggaling alim ulama ingkang rawuh ing padhepokan, asmanipun Syeh Maulana Ibrahim Maghribi ingkang badhe nyebar maradinaken Agami Islam.Dening Sang Wiku katampi dapur kaleresan. Inggih awit mireng pawartos menggah medaling toya ing tlatah Ardi Merbabu ingkang dipun damel dening Pangeran Citra Soma, priyagung kekalih kepingin amirsani. Sasampunipun pirsa saestu suka rena ing galih saha memuji syukur dhumateng Gusti Allah Subhanahu Wata`ala ingkang sampun kepareng paring nugraha.Sasampunipun migatosaken sumber toya ingkang lekak lekuk tuwin wonten pendhokipun kados tosan aji, Syeh Maulana Malik Ibrahim Maghribi mastani tuk kasebat dipun paringi asma pun tuk SIPENDHOK ingkang katelah ngantos dumugi sapriki. Menggah toya ingkang ambalabar suwau saestu damel suka gumbira tumraping warga padhepokan.Saengga Panggesangan ing tlatah kasebat saya dangu saya sae lan makmur, kajawi punika sumebaring Agami Islam ing tlatah kasebat saya dangu saya ngrembaka andadosaken bombong penggalihipun Syeh Maulana Ibrahim Maghribi, sainggo tumus penggalihipun Syeh Maulana Ibrahim Maghribi badhe yoso masjid.Salajengipun kanthi kasengkuyung warga padhepokan Panjenenganipun estu ambangun masjid, Saderengipun masjid karancang Syeh Maulana Ibrahim Maghribi utusan nyuwun bebantu kajeng jati dhumateng Kraton Demak saperlu kangge Saka Guru Masjid kasebat, nanging panyuwunan bantuan mboten kasil awit nyarengi ing Kraton Demak ugi nembe yasa Masjid Agung Demak.Wusananipun kanthi tekad ingkang golong gilig saha uba rampe sa wontenipun Masjid ing padhepokan saget kabangun. Dening Syeh Maulana Ibrahim Maghribi masjid kasebat dipun paringi nami Masjid Pantaran. Ingkang tegesipun masjid kasebat anggenipun mbangun sesarengan kalian wekdal yosonipun Masjid Agung ing Demak Bintara.Nami Pantaran lestantun ngantos dumugi sapriki. Semanten ugi Padukuhan kasebat ugi katelah nami Dukuh Pantaran. Sasampunipun menika Syeh Maulana Ibrahim Maghribi nglajengaken lelana nyebar Agami Islam ing sanes papan, nilar patilasan ing Dukuh Pantaran ingkang dipun pundhi-pundhi ngantos sapriki. Menggah Sang Wiku sasampunipun seda kasarekaken wonten Makam Pantaran ngantos sapriki Sang Wiku lajeng kasebat asma Ki Ageng Pantaran. Ugi sumare wonten Makam Pantaran, Dewi Nawang Wulan, garwanipun Sang Wiku, Ki Ageng Kebo Kanigoro menapa dene Ki Ageng Matara.Mila ing sawanci-wanci utaminipun ing dinten Kemis malem Jum`at kathah para peziarah ingkang sowan, sa perlu nyuwun lantaran berkah saking Gusti Allah lumantar para priyagung ingkang sumare wonten ing Pantaran.Ugi wiwit kala rumiyin run maturun dipun wonteni tradisi tumraping warga Pantaran ing saben-saben Wulan Suro kapendhet dinten Jum`at ingkang kaping tiga dipun wonteni Upacara Adat Sadranan menapa dene Upacara Buka Luwur utawi nggantos Lurup Makam. Ingkang kathah dipunrawuhi